b'\n_START_ARTICLE_\nEiksmarka senter\n_START_SECTION_\nGamle Eiksmarka senter (1953-2013)\n_START_PARAGRAPH_\nDet opprinnelige senteret var tegnet av Odd Gengenbach og stod ferdig i 1953. Det var bygget i en hestesko og manglet fram til 1985 de innend\xc3\xb8rs gangarealene som moderne kj\xc3\xb8pesentre ofte har. I 1985 ble det inne i hesteskoen oppf\xc3\xb8rt en svalgang, som noen \xc3\xa5r senere ble bygget inn. Ut fra en kulturminnefaglig vurdering gikk fylkeskommunen i 2013 inn for \xc3\xa5 bevare det opprinnelige senteret, med begrunnelsen at \xc2\xabsenteret har kulturhistorisk og samfunnsmessig betydning som en del av et st\xc3\xb8rre planlagt utbyggingsomr\xc3\xa5de i de f\xc3\xb8rste ti\xc3\xa5rene etter andre verdenskrig.\xc2\xbb Det ble likevel besluttet \xc3\xa5 rive den opprinnelige bygningen og oppf\xc3\xb8re en ny med st\xc3\xb8rre butikklokaler og et antall leiligheter.\n_START_SECTION_\nNye Eiksmarka senter (2018-)\n_START_PARAGRAPH_\nNye Eiksmarka senter ble \xc3\xa5pnet av ordf\xc3\xb8rer i B\xc3\xa6rum Lisbeth Hammer Krog i 2018. Senteret omfatter supermarked og blomsterbutikk i underetasjen, og p\xc3\xa5 bakkeplan bl.a. bakeri/pizzeria, tyrkisk gr\xc3\xb8nnsaks- og delikasseforretning, sushibar, fris\xc3\xb8r, klesbutikk, bokhandel og apotek. I tillegg omfatter komplekset den kommunale Eiksmarka helsestasjon, 66 leiligheter og underjordisk parkeringsanlegg.'